
[bookmark: _Toc0]A NAV segít: négy hónapos átállási időszak a nyugtaadat-szolgáltatásban
Szeptember 1-jén elindul a kötelező nyugtaadat-szolgáltatás. A Nemzeti Adó- és Vámhivatal (NAV) az év végéig segít a vállalkozásoknak megtalálni a legtesthezállóbb megoldást az átállásra, és ez alatt a négy hónap alatt nem is bírságol. A legegyszerűbb a NAV ingyenes ePénztárgép alkalmazását letölteni, de a kötelezettség teljesíthető más módon is, így például egy egyszerű webes felületen, vagy – nagyobb adatmennyiségnél – gépi kapcsolaton keresztül is.
2026. szeptember 1-jétől a kézi és a számítógéppel előállított nyugták adatairól is adatot kell szolgáltatni a NAV-nak. Az adatokat a nyugta kibocsátását követő három naptári napon belül, napi szinten összesítve, adómértékenkénti bontásban kell beküldeni.
A legegyszerűbb megoldás egy - erre a célra fejlesztett - pénztárgép alkalmazás használata, amely automatikusan továbbítja a szükséges adatokat, így nincs szükség külön adatszolgáltatásra. Ezt a papírnyugtát használó kisvállalkozásoknak – például fodrászoknak, műkörmösöknek, villanyszerelőknek, szobafestőknek vagy a piaci árusoknak – érdemes választaniuk. A NAV saját fejlesztésű, ingyenes ePénztárgép applikációja 2025 júliusa óta elérhető, amely akár okostelefonon is használható. Az alkalmazás automatikusan továbbítja a szükséges adatokat, így nincs szükség külön adatszolgáltatásra.
Azoknak is biztosít megoldást a NAV, akik továbbra is kézi vagy számítógépes nyugtát szeretnének kiállítani. A kisebb vállalkozások a KOBAK-portál egyszerű webes felületén kézzel rögzíthetik majd az adatokat. A nagyobb forgalmú vállalkozások, webáruházak és más internetes kereskedők, szolgáltatók pedig gépi interfészen keresztül, saját rendszerükből is teljesíthetik az adatszolgáltatást.
A szeptember 1. és december 31. közötti időszak a zökkenőmentes átállást segíti, amikor a revizorok még tájékoztatással és gyakorlati segítséggel támogatják a vállalkozásokat. A négy hónapos türelmi idő elegendő arra, hogy minden érintett kiválassza a számára legkényelmesebb megoldást, és felkészüljön annak használatára. Csak ezt követően, 2027. január 1-től kerülhet sor bírságolásra, ha az új nyugtaadat-szolgáltatási kötelezettség teljesítése hibás vagy elmaradt. 
A NAV célja, hogy 2027-től valamennyi vállalkozás a lehető legegyszerűbben, a saját működéséhez igazodó módon tudja teljesíteni a nyugtaadat-szolgáltatást. Az e-pénztárgépekről és az új kötelezettségről minden fontos információ folyamatosan elérhető a NAV eNyugta-aloldalán.

